dumping
Store norske leksikon,Samfunn,Politikk og offentlig forvaltning,Internasjonal politikk,Handelssamarbeid
Dumping er en handelspolitisk betegnelse på salg av varer i andre land til priser som ligger vesentlig under prisene i hjemlandet.
Dumping forekommer ofte når enkelte næringsgrener eller bedrifter realiserer overskuddslagre ved eksport, men er da vanligvis en kortvarig foreteelse.Ved stadig overproduksjon av varer som er beskyttet mot utenlandsk konkurranse gjennom toll, importforbud eller subsidier, selges ofte overskuddet utenlands til betydelig lavere pris enn på hjemmemarkedet.Fordi eksporten utgjør en mindre del av produksjonen, foretrekker produsentene dette fremfor en stimulans av salget ved prisreduksjoner i eget land. Dumping gjelder særlig jordbruksvarer som nyter godt av nasjonal beskyttelse.Dumping bekjempes ved forskjellige former for antidumpingtiltak, for eksempel straffetoll, og dette fører ofte til at enhver form for sjenerende utenlandsk konkurranse blir kalt dumping.Verdens handelsorganisasjon (WTO) har fastsatt regler for behandling av dumping. Les mer i Store norske leksikon handelspolitikk